Sir Kenneth Charles Branagh (gebore op 10 Desember 1960) is ’n Noord-Ierse akteur, regisseur, vervaardiger en draaiboekskrywer. Hy is veral bekend vir sy rolprentweergawes van Shakespeare-dramas soos Much Ado About Nothing, Hamlet en Henry V. Hy was ook in Harry Potter and the Chamber of Secrets te sien. Branagh is op 10 Desember 1960 in Belfast gebore. Hy het sy debuut as akteur in Noord-Ierland gemaak in die BBC se Play for Today-trilogie wat in sy geboorteland afspeel. Hy het in die res van Brittanje bekend geraak vir sy verhoogoptredes; in 1982 het hy die Laurence Olivier-prys vir die beste nuweling gewen vir sy rol as Judd in die toneelstuk Another Country. Hy het al verskeie toneelstukke van Shakespeare geregisseer en/of daarin gespeel, soos Henry V (1989) (waarvoor hy vir ’n Oscar vir beste akteur en beste regisseur benoem is), Much Ado About Nothing (1993), Othello (1995), Hamlet (1996) (Oscar-benoeming vir beste aangepaste draaiboek), Love's Labour's Lost (2000) en As You Like It (2006).